ΜΕΤΑΦΡΑΣΗ

Συμφωνία

μεταξύ της Ευρωπαϊκής Ένωσης και της Δημοκρατίας της Κροατίας για τη συμμετοχή της Δημοκρατίας της Κροατίας στη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία (Επιχείρηση EUFOR Tchad/RCA)

Η ΕΥΡΩΠΑΪΚΗ ΕΝΩΣΗ (ΕΕ),

αφενός, και

Η ΔΗΜΟΚΡΑΤΙΑ ΤΗΣ ΚΡΟΑΤΙΑΣ

αφετέρου,

καλούμενες εφεξής "μέρη",

ΛΑΜΒΑΝΟΝΤΑΣ ΥΠΟΨΗ:

την υιοθέτηση, από το Συμβούλιο της Ευρωπαϊκής Ένωσης, της κοινής δράσης 2007/677/ΚΕΠΠΑ του Συμβουλίου, της 15ης Οκτωβρίου 2007, για τη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και στην Κεντροαφρικανική Δημοκρατία (Επιχείρηση EUFOR Tchad/RCA),

την πρόσκληση προς τη Δημοκρατία της Κροατίας να συμμετάσχει στην επιχείρηση της οποίας ηγείται η Ευρωπαϊκή Ένωση,

την επιτυχή ολοκλήρωση της διαδικασίας συγκρότησης δυνάμεων και τη σύσταση του διοικητή επιχειρήσεων της Ευρωπαϊκής Ένωσης και της Στρατιωτικής Επιτροπής της Ευρωπαϊκής Ένωσης να συμφωνηθεί η συμμετοχή δυνάμεων της Δημοκρατίας της Κροατίας στην επιχείρηση της οποίας ηγείται η Ευρωπαϊκή Ένωση,

την απόφαση CHAD/1/2008 της Επιτροπής Πολιτικής και Ασφάλειας, της 13ης Φεβρουαρίου 2008, σχετικά με την αποδοχή των συνεισφορών τρίτων κρατών στη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία [1] και την απόφαση CHAD/2/2008 της Επιτροπής Πολιτικής και Ασφάλειας, της 18ης Μαρτίου 2008, σχετικά με τη σύσταση της επιτροπής συνεισφερόντων για τη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και τη Κεντρική Αφρικανική Δημοκρατία [2], όπως αυτές τροποποιήθηκαν με την απόφαση CHAD/3/2008 της Επιτροπής Πολιτικής και Ασφάλειας της 14ης Μαΐου 2008 [3] και με την απόφαση CHAD/4/2008 της Επιτροπής Πολιτικής και Ασφάλειας της 2ας Σεπτεμβρίου 2008 [4],

την απόφαση της Δημοκρατίας της Κροατίας της 15ης Ιουλίου 2008 να συμμετάσχει στην Επιχείρηση ΕUFOR Tchad/RCA,

ΣΥΜΦΩΝΗΣΑΝ ΤΑ ΕΞΗΣ:

Άρθρο 1

Συμμετοχή στην επιχείρηση

1. Η Δημοκρατία της Κροατίας συμμετέχει στην κοινή δράση 2007/677/ΚΕΠΠΑ του Συμβουλίου, της 15ης Οκτωβρίου 2007, για τη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και στην Κεντροαφρικανική Δημοκρατία (EUFOR Tchad/RCA), καθώς και σε οποιαδήποτε κοινή δράση ή απόφαση με την οποία το Συμβούλιο της Ευρωπαϊκής Ένωσης αποφασίζει την παράταση της Επιχείρησης EUFOR Tchad/RCA, σύμφωνα με τις διατάξεις της παρούσας συμφωνίας και τυχόν απαιτούμενες εκτελεστικές ρυθμίσεις.

2. Η συνεισφορά της Δημοκρατίας της Κροατίας στην Επιχείρηση EUFOR Tchad/RCA δεν θίγει την αυτονομία λήψης αποφάσεων της τελευταίας.

3. Η Δημοκρατία της Κροατίας εξασφαλίζει ότι οι δυνάμεις και το προσωπικό της που συμμετέχουν στην Επιχείρηση EUFOR Tchad/RCA εκτελούν την αποστολή τους σύμφωνα με:

- την κοινή δράση 2007/677/ΚΕΠΠΑ και πιθανές μεταγενέστερες τροποποιήσεις της,

- το σχέδιο επιχειρήσεων,

- τα μέτρα εφαρμογής.

4. Οι δυνάμεις και το προσωπικό που αποσπώνται από τη Δημοκρατία της Κροατίας στην επιχείρηση εκτελούν τα καθήκοντά τους και συμπεριφέρονται με αποκλειστικό γνώμονα το συμφέρον της Επιχείρησης EUFOR Tchad/RCA.

5. Η Δημοκρατία της Κροατίας ενημερώνει εγκαίρως το διοικητή της επιχείρησης EUFOR Tchad/RCA για κάθε μεταβολή της συμμετοχής της στην επιχείρηση.

Άρθρο 2

Καθεστώς των δυνάμεων

1. Το καθεστώς των δυνάμεων και του προσωπικού τα οποία συνεισφέρει η Δημοκρατία της Κροατίας στην Επιχείρηση EUFOR Tchad/RCA διέπεται από τις διατάξεις για το καθεστώς των δυνάμεων, οι οποίες συμφωνούνται μεταξύ της Ευρωπαϊκής Ένωσης και των ενδιαφερομένων κρατών.

2. Το καθεστώς των δυνάμεων και του προσωπικού που τοποθετούνται σε αρχηγεία ή μονάδες διοικήσεως ευρισκόμενες εκτός της Δημοκρατίας του Τσαντ και της Κεντροαφρικανικής Δημοκρατίας διέπεται από διακανονισμούς συμφωνούμενους μεταξύ των οικείων αρχηγείων ή μονάδων διοικήσεως και της Δημοκρατίας της Κροατίας.

3. Με την επιφύλαξη των διατάξεων για το καθεστώς των δυνάμεων που μνημονεύονται στην παράγραφο 1, η Δημοκρατία της Κροατίας ασκεί τη δικαιοδοσία της επί των δυνάμεων και του προσωπικού της που συμμετέχουν στην Επιχείρηση EUFOR Tchad/RCA.

4. Εμπίπτει στην αρμοδιότητα της Δημοκρατίας της Κροατίας να αντικρούει τυχόν αξιώσεις που συνδέονται με τη συμμετοχή στην Επιχείρηση EUFOR Tchad/RCA και οι οποίες εγείρονται από τις δυνάμεις και το προσωπικό της ή τις αφορούν. Εμπίπτει στην αρμοδιότητα της Δημοκρατίας της Κροατίας να κινεί οποιαδήποτε διαδικασία, ιδίως ποινική ή πειθαρχική δίωξη, κατά μέλους των δυνάμεων και του προσωπικού της, σύμφωνα με τις νομοθετικές και κανονιστικές της διατάξεις.

5. Η Δημοκρατία της Κροατίας αναλαμβάνει να προβεί σε δήλωση σχετικά με την παραίτηση από αξιώσεις έναντι οποιουδήποτε κράτους συμμετέχει στην Επιχείρηση EUFOR Tchad/RCA, η δε δήλωση αυτή πραγματοποιείται κατά την υπογραφή της παρούσας συμφωνίας. Το κείμενο της δήλωσης αυτής προσαρτάται στην παρούσα συμφωνία.

Άρθρο 3

Διαβαθμισμένες πληροφορίες

1. Η Δημοκρατία της Κροατίας λαμβάνει τα κατάλληλα μέτρα προκειμένου να διασφαλίζεται ότι οι διαβαθμισμένες πληροφορίες της Ευρωπαϊκής Ένωσης προστατεύονται σύμφωνα με τους κανονισμούς ασφαλείας του Συμβουλίου της Ευρωπαϊκής Ένωσης που περιέχονται στην απόφαση 2001/264/ΕΚ του Συμβουλίου, της 19ης Μαρτίου 2001, για την έγκριση των κανονισμών ασφαλείας του Συμβουλίου [5] και σύμφωνα με τις περαιτέρω οδηγίες που εκδίδονται από τις αρμόδιες αρχές στις οποίες περιλαμβάνεται ο διοικητής επιχειρήσεων της Ευρωπαϊκής Ένωσης.

2. Οι διατάξεις της συμφωνίας μεταξύ της Ευρωπαϊκής Ένωσης και της Δημοκρατίας της Κροατίας σχετικά με τις διαδικασίες ασφαλείας για την ανταλλαγή διαβαθμισμένων πληροφοριών, η οποία υπογράφηκε στις 10 Απριλίου 2006, εφαρμόζονται στο πλαίσιο της Επιχείρησης EUFOR Tchad/RCA.

Άρθρο 4

Δομή διοίκησης

1. Όλες οι δυνάμεις και το προσωπικό που συμμετέχουν στην Επιχείρηση EUFOR Tchad/RCA τελούν πλήρως υπό τη διοίκηση των εθνικών τους αρχών.

2. Οι εθνικές αρχές μεταβιβάζουν την επιχειρησιακή και τακτική διοίκηση και/ή έλεγχο των δυνάμεων και του προσωπικού τους στον διοικητή της επιχείρησης EUFOR Tchad/RCA. Ο διοικητής της επιχείρησης EUFOR Tchad/RCA έχει το δικαίωμα μεταβίβασης των εξουσιών του.

3. Η Δημοκρατία της Κροατίας έχει τα ίδια δικαιώματα και υποχρεώσεις, όσον αφορά την τρέχουσα διαχείριση της επιχείρησης, με τα συμμετέχοντα κράτη μέλη της Ευρωπαϊκής Ένωσης.

4. Ο διοικητής της επιχείρησης EUFOR Tchad/RCA μπορεί, κατόπιν διαβουλεύσεων με τη Δημοκρατία της Κροατίας, να ζητήσει ανά πάσα στιγμή να αποσυρθεί η συνεισφορά της Δημοκρατίας της Κροατίας.

5. Η Δημοκρατία της Κροατίας διορίζει έναν Ανώτερο Στρατιωτικό Αντιπρόσωπο (ΑΣΑ) προκειμένου να εκπροσωπεί το εθνικό του σώμα στην Επιχείρηση EUFOR Tchad/RCA. Ο ΑΣΑ διαβουλεύεται με το διοικητή δυνάμεων της ΕΕ επί όλων των θεμάτων που επηρεάζουν την επιχείρηση και είναι υπεύθυνος για την καθημερινή πειθαρχία του σώματος.

Άρθρο 5

Χρηματοδοτικές πτυχές

1. Η Δημοκρατία της Κροατίας αναλαμβάνει όλα τα έξοδα που συνεπάγεται η συμμετοχή της στην Επιχείρηση EUFOR Tchad/RCA, εκτός αν αυτά καλύπτονται από την κοινή χρηματοδότηση, όπως προβλέπουν οι νομικές πράξεις που μνημονεύονται στο άρθρο 1 παράγραφος 1 της παρούσας συμφωνίας καθώς και η απόφαση 2007/384/ΚΕΠΠΑ του Συμβουλίου, της 14ης Μαΐου 2007, για τη δημιουργία μηχανισμού διαχείρισης της χρηματοδότησης των κοινών εξόδων των επιχειρήσεων της Ευρωπαϊκής Ένωσης που έχουν στρατιωτικές συνέπειες ή συνέπειες στον τομέα της άμυνας (Athena) [6].

2. Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το ή τα κράτη όπου διεξάγεται η επιχείρηση, η Δημοκρατία της Κροατίας, όταν αποδειχθεί η ευθύνη της, καταβάλλει αποζημίωση υπό τους όρους που προβλέπονται στις διατάξεις για το καθεστώς των δυνάμεων, οι οποίες αναφέρονται στο άρθρο 2 παράγραφος 1 της παρούσας συμφωνίας.

Άρθρο 6

Συνεισφορά στα κοινά έξοδα

H Δημοκρατία της Κροατίας απαλλάσσεται από την καταβολή συνεισφοράς για την κάλυψη του κοινού κόστους της Επιχείρησης EUFOR Tchad/RCA.

Άρθρο 7

Ρυθμίσεις για την εφαρμογή της παρούσας συμφωνίας

Ο Γενικός Γραμματέας του Συμβουλίου της Ευρωπαϊκής Ένωσης/Ύπατος Εκπρόσωπος για την κοινή εξωτερική πολιτική και πολιτική ασφαλείας και οι αρμόδιες αρχές της Δημοκρατίας της Κροατίας συνάπτουν κάθε αναγκαία τεχνική ή διοικητική συμφωνία για την εφαρμογή της παρούσας συμφωνίας.

Άρθρο 8

Μη συμμόρφωση

Σε περίπτωση που ένα μέρος δεν ανταποκρίνεται στις υποχρεώσεις του, όπως ορίζονται από τα προηγούμενα άρθρα, το έτερο μέρος έχει το δικαίωμα να καταγγείλει εγγράφως την παρούσα συμφωνία με προειδοποίηση ενός μηνός διά της διπλωματικής οδού.

Άρθρο 9

Ρύθμιση διαφορών

Διαφορές που αφορούν την ερμηνεία ή την εφαρμογή της παρούσας συμφωνίας ρυθμίζονται διά της διπλωματικής οδού μεταξύ των μερών.

Άρθρο 10

Έναρξη ισχύος

1. Η παρούσα συμφωνία αρχίζει να ισχύει την πρώτη ημέρα του πρώτου μήνα από την ημερομηνία κατά την οποία τα μέρη γνωστοποίησαν μεταξύ τους διά της διπλωματικής οδού την ολοκλήρωση των εσωτερικών διαδικασιών που είναι αναγκαίες για το σκοπό αυτό.

2. Η παρούσα συμφωνία εφαρμόζεται προσωρινά από την ημερομηνία υπογραφής.

3. Η παρούσα συμφωνία παραμένει σε ισχύ καθόσον διαρκεί η συνεισφορά της Δημοκρατίας της Κροατίας στην Επιχείρηση EUFOR Tchad/RCA.

Έγινε στις Βρυξέλλες, στις 26 Σεπτεμβρίου 2008, σε δύο πρωτότυπα στην αγγλική γλώσσα.

Για την Ευρωπαϊκή Ένωση

Για τη Δημοκρατία της Κροατίας

[1] ΕΕ L 56 της 29.2.2008, σ. 64.

[2] ΕΕ L 107 της 17.4.2008, σ. 60.

[3] ΕΕ L 144 της 4.6.2008, σ. 82.

[4] ΕΕ L 247 της 16.9.2008, σ. 54.

[5] ΕΕ L 101 της 11.4.2001, σ. 1.

[6] ΕΕ L 152 της 13.6.2007, σ. 14.

--------------------------------------------------